‘Dronkbestuur’-diplomaat teruggeroepDie Noorse vlag. Foto: http://aremobility.com/ Die koerant VG in Noorweë het berig die Noorse ministerie van buitelandse sake het bevestig dat Mhlupheki Booysen Dombo, die eerste sekretaris by die ambassade in Oslo, teruggeroep is nadat hy met sy motor teen ŉ ander motor gebots het in die vroeë oggendure van 3 Januarie. Die bestuurder in die ander motor is beseer. “Ons kan bevestig dat ons terugvoer van die Suid-Afrikaanse owerhede ontvang het dat die diplomaat wat van dronkbestuur verdink word, teruggeroep sal word,” het Astrid Sehl, ŉ woordvoerder van die ministerie, aan VG gesê. “Dit is nog nie duidelik wanneer die diplomaat na Suid-Afrika sal teruggekeer nie, maar Noorse owerhede versoek ŉ spoedige vertrek.” Die Noorse ministerie van buitelandse sake het verlede week Queen Anne Zondo, die Suid-Afrikaanse ambassadeur, ontbied en versoek dat Dombo se diplomatieke immuniteit teruggetrek word, sodat hy op aanklagte in Noorweë tereg kan staan. Die Suid-Afrikaanse owerhede het geweier om sy immuniteit terug te trek en het eerder ingestem om hom terug te stuur Suid-Afrika toe, het VG berig. In September verlede jaar het die polisie die Noorse ministerie ingelig dat Dombo afgetrek is vir vermoedelike dronkbestuur. In beide voorvalle het Dombo aanspraak gemaak op sy diplomatieke immuniteit en geweier om sy bloedalkoholvlakke te laat toets.